Dilecto Benedicto et filio suo Johanne. Ego Gislebertus dono vobis de terra Sancti Vincentii unum campum ad medium plantum in pago Matisconense, in agro Salorniacense, in villa Sanciaco. Terminatur a mane via publica, a medio die de ipsa hereditate et via publica, a sero de ipsa hereditate, a cercio terra Sancti Laurentii. Infra istum terminum, dono vobis ad medium plantum ut ad V annos vinea edificata sit, et post V annos vinea edificata fuerit, unusquisque medietatem suam recipiat, et hanc medietatem teneatis quamdiu vixeritis vos qui supra scripti estis Benedictus et Johannes filius suus et ille heres quem Johannes priorem habuerit; et post vestrum decessum, ad mensam fratrum Sancti Vincentii vinea perveniat que de mea precaria est.